CELEX: 52018PC0726
Language: sk
Date: 2018-11-06
Title: Návrh VYKONÁVACIE ROZHODNUTIE RADY, ktorým sa Chorvátsku povoľuje zaviesť osobitné opatrenie odchyľujúce sa od článku 26 ods. 1 písm. a) a článku 168 smernice Rady 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli6. 11. 2018
            COM(2018) 726 final
            2018/0375(NLE)
            Návrh
            VYKONÁVACIE ROZHODNUTIE RADY,
            ktorým sa Chorvátsku povoľuje zaviesť osobitné opatrenie odchyľujúce sa od článku 26 ods. 1 písm. a) a článku 168 smernice Rady 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty
                  1
                (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby zaviedol osobitné opatrenia, ktoré sa odchyľujú od ustanovení uvedenej smernice, s cieľom zjednodušiť výber DPH alebo zamedziť určitým formám daňových únikov alebo vyhýbaniu sa daňovým povinnostiam.
            
            
               Chorvátsko listom, ktorý Komisia zaevidovala 22. decembra 2016, požiadalo o odchýlku od článku 26 ods. 1 písm. a) a článku 168 smernice o DPH a o obmedzenie práva na odpočet DPH, pokiaľ ide o nákup a lízing lietadiel, plavidiel a osobných motorových vozidiel vrátane nákupu príslušenstva pre takýto tovar, ako aj služieb poskytovaných v tejto súvislosti. Chorvátsko po viacerých rokovaniach s Komisiou svoju žiadosť upravilo a predložilo novú žiadosť, ktorú Komisia zaevidovala 17. septembra 2018. Komisia v súlade s článkom 395 ods. 2 smernice o DPH informovala listom z 21. septembra 2018 ostatné členské štáty o žiadosti, ktorú predložilo Chorvátsko. Listom z 24. septembra 2018 Komisia oznámila Chorvátsku, že má všetky informácie, ktoré pokladá za potrebné na posúdenie žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               V článku 168 smernice o DPH sa stanovuje, že zdaniteľná osoba má právo na odpočet DPH účtovanej pri nákupe tovaru a služieb na účely zdaniteľných transakcií. V článku 26 ods. 1 písm. a) tej istej smernice sa vyžaduje, aby sa použitie tovaru, ktorý je súčasťou majetku podniku, na súkromnú spotrebu považovalo za poskytovanie služieb za protihodnotu, ak je DPH za tento tovar odpočítateľná. Tento systém umožňuje vrátenie pôvodne odpočítanej DPH v spojitosti s používaním na súkromné účely.
            
            
               V súčasnosti si zdaniteľné osoby v Chorvátsku nemôžu odpočítať DPH na vstupe v súvislosti s osobnými motorovými vozidlami, pokiaľ sa tieto vozidlá nepoužívajú na výcvik vodičov, testovanie vozidiel, služby opráv, hospodársku činnosť spočívajúcu v preprave cestujúcich a tovaru, prepravu zosnulých, prenájom a nákup na účely ďalšieho predaja. Daňovníci v Chorvátsku neustále žiadajú o zrušenie tohto obmedzenia týkajúceho sa práva na odpočet DPH v prípade nákupu a lízingu osobných motorových vozidiel a súvisiacich výdavkov. Chorvátsko má v úmysle upraviť svoje právne predpisy a umožniť odpočet DPH na vstupe, pokiaľ ide o osobné motorové vozidlá, ktoré sa nepoužívajú výlučne na podnikateľské účely.
            
            
               Chorvátsko zároveň tvrdí, že je zložité určiť mieru, v akej sa vozidlá používajú na súkromné a na služobné účely. Chorvátsko sa preto domnieva, že by bolo vhodné, aby sa na odpočet DPH uplatňovala pevná percentuálna hodnota. Uplatňovanie pevnej limitnej percentuálnej hodnoty na odpočet DPH podľa Chorvátska nepovedie k ďalšiemu administratívnemu zaťaženiu a nákladom pre podniky ani daňové orgány, zatiaľ čo odpočet DPH bude možný. Zavedením odpočtu DPH sa zníži záujem daňovníkov obstarávať tovar a služby súvisiace s osobnými motorovými vozidlami od osôb, ktoré vykonávajú neregistrovanú činnosť.
            
            
               Chorvátsko preto žiada, aby sa na základe článku 395 smernice o DPH zaviedlo opatrenie odchyľujúce sa od článku 26 ods. 1 písm. a) a článku 168 smernice o DPH, ktorým by sa obmedzilo právo na odpočet v prípade osobných motorových vozidiel na určitú percentuálnu hodnotu.
            
            
               Chorvátsko vykonalo analýzu používania motorových vozidiel na podnikateľské účely, ktorá ukázala, že podiel takéhoto používania je približne 40 – 60 %. Chorvátsko preto tvrdí, že primeraná limitná percentuálna hodnota je 50 %.
            
            
               Obmedzenie práva na odpočet by sa malo vzťahovať na DPH zaplatenú pri nákupe a lízingu osobných motorových vozidiel vrátane nákupu všetkých tovarov a služieb poskytovaných v tejto súvislosti. Za osobné motorové vozidlá, na ktoré sa opatrenie vzťahuje, sa považujú motorové vozidlá určené na prepravu osôb, ktoré majú okrem sedadla vodiča najviac osem sedadiel.
            
            
               Na osobné motorové vozidlá, ktoré sa používajú na výcvik vodičov, testovanie vozidiel, služby opráv, hospodársku činnosť spočívajúcu v preprave cestujúcich a tovaru, prepravu zosnulých, prenájom a nákup na účely ďalšieho predaja, sa táto limitná percentuálna hodnota nevzťahuje.
            
            
               Odchýlka by sa mala uplatňovať od 1. januára 2019 a mala by byť časovo obmedzená do 31. decembra 2021, aby sa dalo posúdiť, či 50 % obmedzenie náležite odráža celkové rozdelenie medzi používaním na podnikateľské a na súkromné účely. Prípadnú žiadosť o predĺženie platnosti by mala sprevádzať správa zahŕňajúca preskúmanie uplatňovanej percentuálnej hodnoty, ktorá by sa mala zaslať Komisii spolu s danou žiadosťou do 31. marca 2021.
            
            
               •Súlad s existujúcimi ustanoveniami v tejto oblasti politiky
            
            
               Podobné odchýlky v súvislosti s právom na odpočet boli udelené iným členským štátom.
            
            
               V článku 176 smernice o DPH sa stanovuje, že Rada určuje, pri ktorých výdavkoch nevzniká právo na odpočet DPH. Dovtedy Rada dáva členským štátom právo zachovať výnimky, ktoré sa uplatňovali 1. januára 1979. Existuje preto celý rad ustanovení o zachovaní status quo, ktorými sa obmedzuje právo na odpočet DPH v súvislosti s osobnými motorovými vozidlami.
            
            
               
                  Bez ohľadu na predchádzajúce iniciatívy zamerané na stanovenie pravidiel týkajúcich sa kategórií výdavkov, na ktoré sa obmedzenie práva na odpočet môže vzťahovať
                     2
                  , je uplatňovanie takejto odchýlky až do harmonizácie týchto pravidiel na úrovni EÚ primerané.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
         
         
            
               Článok 395 smernice o DPH.
            
            
               •Subsidiarita (v prípade inej ako výlučnej právomoci)
            
            
               
                  Vzhľadom na ustanovenie smernice o DPH, na ktorom sa návrh zakladá, sa zásada subsidiarity neuplatňuje.
               
            
            
               •Proporcionalita
            
            
               Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
            
            
               
                  Vzhľadom na obmedzený rozsah pôsobnosti odchýlky je osobitné opatrenie úmerné sledovanému cieľu, a to zjednodušiť výber daní a zamedziť určitým formám daňových únikov alebo vyhýbaniu sa daňovým povinnostiam. Daňovníci si konkrétne budú môcť odpočítať 50 % DPH v prípade osobných motorových vozidiel, ktoré používajú na súkromné a podnikateľské účely, čím by im nevznikalo ďalšie zaťaženie v podobe vedenia záznamov. Daňové orgány by mali zjednodušený postup výberu DPH.
               
            
            
               •Výber nástroja
            
            
               
                  Navrhovaný nástroj: vykonávacie rozhodnutie Rady.
               
               
                  Podľa článku 395 smernice Rady 2006/112/ES je odchýlka od spoločných pravidiel v oblasti DPH možná iba na základe povolenia Rady konajúcej jednomyseľne na návrh Komisie. Vykonávacie rozhodnutie Rady je najvhodnejším nástrojom, keďže môže byť určené jednému členskému štátu.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Tento návrh vychádza zo žiadosti predloženej Chorvátskom a týka sa iba tohto členského štátu.
               
            
            
               •Získavanie a využívanie expertízy
            
            
               
                  Externá expertíza nebola potrebná.
               
            
            
               •Posúdenie vplyvu
            
            
               
                  Tento návrh je reakciou na žiadosť Chorvátska, ktoré by chcelo zmeniť svoje právne predpisy a umožniť odpočet DPH v prípade používania osobných motorových vozidiel na podnikateľské účely. Keďže je zložité určiť mieru, v akej sa vozidlá používajú na súkromné a na služobné účely, Chorvátsko požiadalo, aby mohlo uplatňovať pevnú limitnú percentuálnu hodnotu vo výške 50 %. Cieľom osobitného opatrenia je zjednodušiť postup pri výbere dane a zabrániť daňovým únikom súvisiacim s DPH, a preto má potenciálne priaznivý vplyv na podniky aj správne orgány.
               
               
                  Chorvátsko umožní odpočítať DPH, ktorá doteraz nebola odpočítateľná. Opatrenie preto bude mať vplyv na chorvátsky štátny rozpočet. Na základe údajov z roku 2015 sa príjmy z DPH znížia približne o 400 miliónov ročne, t. j. 0,9 % celkových príjmov z DPH
                     3
                  .
               
            
            
               4.VPLYV NA ROZPOČET
            
            
               
                  Návrh nebude mať žiadny nepriaznivý vplyv na vlastné zdroje Únie založené na DPH.
               
            
            
               5.ĎALŠIE PRVKY
            
         
         
            
               
                  Návrh obsahuje doložku o ukončení platnosti – automaticky určenú lehotu stanovenú na 31. decembra 2021.
               
               
                  Ak by Chorvátsko zvažovalo ďalšie predĺženie platnosti tohto odchyľujúceho sa opatrenia na obdobie po roku 2021, Komisii by sa mala spolu so žiadosťou o predĺženie platnosti predložiť správa zahŕňajúca preskúmanie limitnej percentuálnej hodnoty, a to najneskôr 31. marca 2021.
               
            
            
               2018/0375 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Chorvátsku povoľuje zaviesť osobitné opatrenie odchyľujúce sa od článku 26 ods. 1 písm. a) a článku 168 smernice Rady 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  4
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)V článku 168 smernice 2006/112/ES sa stanovuje právo zdaniteľnej osoby na odpočet dane z pridanej hodnoty (DPH) účtovanej na tovar, ktorý jej bol dodaný, a služby, ktoré jej boli poskytnuté, v prípade použitia na účely jej zdaniteľných transakcií. V článku 26 ods. 1 písm. a) uvedenej smernice sa uvádza požiadavka účtovať DPH v prípade, keď sa majetok podniku poskytne na používanie na súkromné účely zdaniteľnej osoby alebo jej zamestnancov alebo všeobecnejšie na iné účely ako účely jej podnikania.
            
            
               (2)Chorvátsko listom, ktorý Komisia zaevidovala 22. decembra 2016, požiadalo o povolenie odchýliť sa od ustanovení smernice 2006/112/ES, ktorou sa upravuje právo na odpočet dane na vstupe v súvislosti s nákupom a prenájmom lietadiel, plavidiel a osobných motorových vozidiel vrátane nákupu príslušenstva pre takýto tovar, ako aj služieb poskytovaných v tejto súvislosti. Chorvátsko po viacerých rokovaniach s Komisiou predložilo upravenú žiadosť, ktorá sa obmedzuje na osobné motorové vozidlá a ktorú Komisia zaevidovala 17. septembra 2018.
            
            
               (3)Komisia listom z 21. septembra 2018 zaslala žiadosť Chorvátska ostatným členským štátom. Listom z 24. septembra 2018 Komisia oznámila Chorvátsku, že má všetky informácie, ktoré pokladá za potrebné na posúdenie žiadosti.
            
            
               (4)Zdaniteľné osoby si v Chorvátsku nemôžu odpočítať DPH vzťahujúcu sa na osobné motorové vozidlá, ktoré sčasti používajú na podnikateľské účely. Chorvátsko má v úmysle upraviť svoje právne predpisy a umožniť v prípade osobných motorových vozidiel odpočet DPH na vstupe.
            
            
               (5)Chorvátsko tvrdí, že je často zložité presne určiť mieru, v akej sa vozidlá používajú na súkromné a na služobné účely, a aj v prípadoch, keď to možné je, je to často náročné. Chorvátsko sa preto domnieva, že by bolo vhodné, aby sa na odpočet DPH uplatňovala pevná percentuálna hodnota. Chorvátsko na základe odhadov uvádza, že limitná hodnota vo výške 50 % je primeraná.
            
            
               (6)Uplatňovanie pevnej limitnej percentuálnej hodnoty na odpočet DPH podľa Chorvátska nepovedie k ďalšiemu administratívnemu zaťaženiu a nákladom pre podniky ani daňové orgány, zatiaľ čo odpočet DPH bude možný. Zavedením odpočtu DPH sa zníži záujem daňovníkov obstarávať tovar a služby súvisiace s osobnými motorovými vozidlami od osôb, ktoré vykonávajú neregistrovanú činnosť.
            
            
               (7)Chorvátsko preto požiadalo, aby sa na základe článku 395 smernice o DPH zaviedlo osobitné opatrenie odchyľujúce sa od článku 26 ods. 1 písm. a) a článku 168 smernice 2006/112/ES, ktorým by sa obmedzilo právo na odpočet v prípade osobných motorových vozidiel na určitú percentuálnu hodnotu.
            
            
               (8)Obmedzenie práva na odpočet by sa malo vzťahovať na DPH zaplatenú pri nákupe alebo lízingu osobných motorových vozidiel vrátane nákupu všetkých tovarov dodávaných a služieb poskytovaných v tejto súvislosti. Za osobné motorové vozidlá, na ktoré sa opatrenie vzťahuje, sa považujú motorové vozidlá určené na prepravu osôb, ktoré majú okrem sedadla vodiča najviac osem sedadiel.
            
            
               (9)Cieľom osobitného opatrenia je zjednodušiť postup pri výbere dane a zabrániť daňovým únikom súvisiacim s DPH a zároveň umožniť odpočet DPH v prípade osobných motorových vozidiel, ktoré sa sčasti používajú na podnikateľské účely. Vzhľadom na potenciálny priaznivý vplyv na podniky a správne orgány je vhodné toto osobitné opatrenie povoliť.
            
         
         
            
               (10)Osobitné opatrenie by sa malo uplatňovať od 1. januára 2019 a malo by byť časovo obmedzené do 31. decembra 2021, aby sa dalo posúdiť, či 50 % obmedzenie náležite odráža celkové rozdelenie medzi používaním na podnikateľské a na súkromné účely.
            
            
               (11)V prípade, že Chorvátsko bude považovať za potrebné predĺžiť platnosť tohto povolenia na obdobie po roku 2021, malo by Komisii predložiť žiadosť o predĺženie platnosti do 31. marca 2021 spolu so správou, ktorá by mala zahŕňať preskúmanie uplatňovanej percentuálnej hodnoty.
            
            
               (12)Osobitné opatrenie bude mať len zanedbateľný účinok na celkovú výšku príjmov z dane vybranej na stupni konečnej spotreby a nebude mať žiadny nepriaznivý vplyv na vlastné zdroje Únie založené na DPH,
            
            
               PRIJALA TOTO ROZHODNUTIE:
            
            
               Článok 1
            
            
               Odchylne od článku 168 smernice 2006/112/ES sa Chorvátsku povoľuje obmedziť na 50 % právo na odpočet dane z pridanej hodnoty (DPH) z výdavkov týkajúcich sa osobných motorových vozidiel, ktoré sa nepoužívajú výlučne na podnikateľské účely.
            
            
               Článok 2
            
            
               Odchylne od článku 26 ods. 1 písm. a) smernice 2006/112/ES Chorvátsko nepovažuje používanie osobných motorových vozidiel, ktoré sú majetkom podniku zdaniteľnej osoby, na iné než podnikateľské účely za poskytovanie služieb za protihodnotu, ak sa na dané vozidlo vzťahuje obmedzenie povolené podľa článku 1 tohto rozhodnutia.
            
            
               Článok 3
            
            
               Medzi výdavky uvedené v článku 1 patrí nákup a prenájom osobných motorových vozidiel vrátane nákupu všetkých tovarov dodávaných a služieb poskytovaných v tejto súvislosti.
            
            
               Článok 4
            
            
               Toto rozhodnutie by sa malo vzťahovať len na motorové vozidlá určené na prepravu osôb, ktoré majú okrem sedadla vodiča najviac osem sedadiel.
            
            
               Článok 5
            
            
               Články 1 a 2 sa nevzťahujú na:
            
            
               –a) vozidlá používané na výcvik vodičov, testovanie vozidiel, služby opráv, hospodársku činnosť spočívajúcu v preprave cestujúcich a tovaru, prepravu zosnulých, prenájom,
            
            
               –b) vozidlá kúpené na účely ďalšieho predaja.
            
            
               Článok 6
            
            
               Toto rozhodnutie sa uplatňuje od 1. januára 2019 do 31. decembra 2021.
            
            
               Prípadná žiadosť o predĺženie platnosti povolenia stanoveného v tomto rozhodnutí sa Komisii predloží do 31. marca 2021 a pripojí sa k nej správa zahŕňajúca preskúmanie percentuálnej hodnoty stanovenej v článku 1.
            
            
               Článok 7
            
         
         
            
               Toto rozhodnutie je určené Chorvátskej republike.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 347, 11.12.2006, s. 1.
               
               
                  
                     (2)
                  
                        KOM(2004) 728 v konečnom znení – návrh smernice Rady, ktorou sa mení smernica 77/388/EHS s cieľom zjednodušiť povinnosti spojené s daňou z pridanej hodnoty (Ú. v. EÚ C 24, 29.1.2005, s. 10), stiahnutý 21. mája 2014 (Ú. v. EÚ C 153, 21. 5. 2014, s. 3).
               
               
                  
                     (3)
                  
                        Štúdia a správy o výpadku príjmov z DPH v 28 členských štátoch EÚ: záverečná správa z roku 2018. Tabuľka 3.11., s. 32.
               
               
                  
                     (4)
                  
                        Ú. v. EÚ L 347, 11.12.2006, s. 1.